Rambla de Catalunya - Viquipèdia, l'enciclopèdia lliure\nLa Rambla de Catalunya és un dels vials més cèntrics de Barcelona. Discorre per la Dreta de l'Eixample en direcció nord-sud i està situat entre el Passeig de Gràcia i el carrer de Balmes, que li són paral·lels.\nPassatge de la Concepció (costat Besòs)\nLa girafa coqueta, escultura de Josep Granyer a la cantonada amb la Diagonal\nNeix a la plaça de Catalunya i acaba a la Diagonal. És un bulevard bàsicament comercial on hi abunden les botigues de moda. En l'actualitat hi ha dos cinemes: el Club Coliseum, al núm. 23, i l'Alexandra, que integra diverses sales i el petit cinema Alexis, al número 90. En el passat, als números 2-4 s'hi aixecà el desaparegut Teatre Barcelona, i al núm. 37 hi hagué fins a l'any 2006 el cinema Alcázar, anteriorment anomenat Pathé Cinema, Lido i Actualidades. Al número 57-59 hi va haver, entre el 1994 i l'any 2000, la seu del Museu Egipci de Barcelona, de la Fundació Jordi Clos.\nÉs la continuació de la popular Rambla cap a l'Eixample i, llevat del primer tram (plaça de Catalunya – Gran Via), on hi ha un aparcament soterrani, la resta té un magnífic passeig central vorejat de til·lers amb una escultura a cada extrem: El toro assegut (o Meditació), a la cruïlla amb la Gran Via, i La girafa coqueta, a la de la Diagonal. Totes dues són obra de l'escultor Josep Granyer. Al punt central d'intersecció amb la Gran Via hi ha una font circular amb l'escultura Nena damunt un peix de Frederic Marès, que antigament decorava el brollador de la plaça de Catalunya.\nL'any 1990 en varen ser eixamplades les voreres laterals i rehabilitat tot el passeig central. Una altra actuació destacada és el tancament del trànsit, el 2006, els diumenges i dies festius.\nTradicionalment s'hi celebra la fira de palmes i palmons els dies anteriors al Diumenge de Rams.\n1 Edificis d'interès\n1.1 Edificis del costat Besòs\n1.2 Edificis del costat Llobregat\nTot i l'anomenada del veí Passeig de Gràcia, la Rambla de Catalunya és el carrer més densament poblat d'edificis modernistes de tota la ciutat.\nEdificis del costat BesòsModifica\nLa casa Juncosa\nLa casa Serra, seu de la Diputació\nLa casa Dolors Calm (núm. 54), de Josep Vilaseca i Casanovas (1903), amb una gran tribuna de fusta i vidre. Allotja la Galeria Joan Prats, al local d'una antiga barreteria.\nLa casa Bonaventura Pollés (núm. 72, a la cantonada amb el carrer de València), de Bonaventura Pollés i Vivó (1892), amb tribunes i uns singulars balconets triangulars.\nLa casa Asunción Belloso (núm. 74, a la cantonada amb el carrer de València), de Josep Domènech i Estapà (1909), molt modificada pel realçat de tres plantes al capdamunt.\nLa casa Juncosa (núm. 78), de Salvador Viñals i Sabaté (1909), que fa pensar en la casa Calvet de Gaudí.\nLa casa Francesc Farreras (núm. 86, a la cantonada amb el carrer de Mallorca), de Josep Pérez i Terraza (1899), amb tribunes poligonals als angles del xamfrà i un curiós acabament en forma de teulada piramidal.\nLa casa Queraltó (núm. 88, a la cantonada amb el carrer de Mallorca), de Josep Plantada i Artigas (1907), amb esgrafiats i detalls florals.\nLa casa Dolors Vidal de Sagnier (núm. 104), d'Enric Sagnier i Villavecchia (1894), residència d'aquest arquitecte modernista.\nLa casa Antònia Costa (núm. 122), de Josep Domènech i Estapà (1904), amb tribunes laterals de dalt a baix.\nLa casa Serra (núm. 126, a la cantonada amb el carrer de Còrsega), de Josep Puig i Cadafalch (1908), seu de la Diputació de Barcelona des del 1987. Molt modificat, compta amb dos cossos units per una interessant torreta acabada en teulada cònica, ràfecs pronunciats, una teulada de ceràmica vidrada i una gran ornamentació escultòrica, amb obres d'Eusebi Arnau i Alfons Juyol, entre d'altres. Al darrere s'hi va afegir l'edifici nou de la Diputació, de Federico Correa i Alfons Milà (1981), de vidre i acer.\nEdificis del costat LlobregatModifica\nLa casa Llorenç Armengol (núm. 125), d'Adolf Ruiz i Casamitjana (1900), amb ornamentació vegetal i coronament neogòtic.\nL'església de Montsió (núm. 115), edifici medieval dels segles xiv-xv que fou traslladat en obrir-se el Portal de l'Àngel entre 1882 i 1890, reedificat per Joan Martorell, que va modificar substancialment la nau gòtica i va crear una nova façana neogòtica amb rosassa, pòrtic i una escultura de la Mare de Déu del Roser, de Maximí Sala.\nLa farmàcia Bolós, antiga farmàcia Novellas\nLa farmàcia Bolós, antiga farmàcia Novellas (núm. 77, a la cantonada amb el carrer de València), d'Antoni de Falguera i Sivilla (1902), als baixos d'un edifici de Josep Domènech i Estapà.\nLa casa Fargas (núm. 47), d'Enric Sagnier i Villavecchia (1904), amb un interessant cos central de tribunes ondulades. En aquesta casa hi nasqué, visqué i morí el polític Ramon Trias Fargas i actualment allotja la Fundació Ramon Trias Fargas.\nLa casa Rodolf Juncadella (núm. 33), també d'Enric Sagnier (1891), remodelada el 1918, amb relleus de Pere Carbonell.\nL'anomenada Illa d'Or, entre el carrer de la Diputació i la Gran Via de les Corts Catalanes. Hi destaquen:\nLa casa Climent Arola (núm. 27), de Francesc de Paula del Villar i Carmona (1902); la casa Sebastià Pratjusà (núm. 25), d'Antoni Serra i Pujals (1894), i la casa Jaume Moysi (núm. 23), de Manuel Comas i Thos (1895). D'estètica similar, amb una ornamentació més acadèmica i classicitzant.\nLa casa Heribert Pons (núm. 19-21), d'Alexandre Soler i March (1909), una de les més relacionades amb la Sezession vienesa, amb escultures d'Eusebi Arnau. Actualment és la seu del Departament d'Economia i Finances de la Generalitat de Catalunya.\nLa casa Pia Batlló (núm. 17, a la cantonada amb la Gran Via), de Josep Vilaseca i Casanovas (1896), amb dues torretes angulars cobertes de teules vidriades.\nHotel Calderón, 4 *, al núm. 26\nHotel Continental Palacete, 3 *, al núm. 30\nHotel Onix Rambla, 3 *, al núm. 24\nHotel Regente, 4 *, al núm. 76\nA Wikimedia Commons hi ha contingut multimèdia relatiu a: Rambla de Catalunya\nObtingut de «https://ca.wikipedia.org/w/index.php?title=Rambla_de_Catalunya&oldid=30356220»\nDarrera modificació: 14 juny 2022 a les 13:29\nLa pàgina va ser modificada per darrera vegada el 14 juny 2022 a les 13:29.


Concurs de fotografia, un èxit gràcies als veïns i comerciants. – Coll Amunt\nPer motius de la Festa Major, l’Associació de Comerciants Coll Amunt ha organitzat el concurs de fotografia: El Barri del El Coll vist per veïns i veÏnes.\nEl concurs ha tingut gran acolliment entre els veïns del Barri, 58 fotografies van ser enviades a l’Associació i participaran pel premi de 200 euros, a bescanviar en els establiments associats a Coll Amunt.\nAra, les fotografies participants estan sent exhibides als aparadors dels comerços que formen part de l’Associació. El jurat qualificador, format per professionals del món de la fotografia, de la comunicació i de les entitats del Barri, visitarà els comerços per a triar la foto guanyadora.\nEt convidem a visitar els comerços per a admirar les fotografies realitzades pels nostres veïns. Explica’ns en xarxes socials, quina és la teva preferida. No oblidis esmentar-nos en les teves xarxes socials @collamunt\nAviat anunciarem la foto guanyadora en les nostres xarxes socials. Mentre segueix-nos en Instagram i Facebook per a mantenir-te informat de nous concursos i activitats organitzades pels comerços de l’Associació Coll Amunt.\nMoltes gràcies per participar i fer barri.


L’Olímpic segueix invicte a casa després d’una patida victòria per 3 a 1 | La Garriga Digital\nEl partit començà amb tots dos equips amb la pretensió de controlar el joc, una situació que es perllongà durant els primers 10 minuts, on el Sant Vicenç tingué la possibilitat de xutar des de més de 30 metres i llençar el primer córner. Fou, però, després d’una primera aproximació d’Estivi al minut 9, que arribà l’acció que va marcar la primera part, on una jugada ràpida de l’Olímpic acabà amb el garriguenc Ciurans caient dins l’àrea: penal just. Àlex Castillo s’encarregà d’executar la pena màxima i, tot i fallar-la gràcies a la bona aturada del porter visitant, Castillo va recollir el rebot i va situar l’1 a 0 al marcador al minut 13. A partir d’aquest moment l’equip de casa controlà el joc sense problemes i ben a prop va estar d’aconseguir el segon gol al minut 19, però Zeus no va ser prou ràpid per rematar un córner.\nLa mala notícia de la jornada arribà al minut 23, quan Jordi Sola va haver de ser substituït després que un rival li clavés els tacs al turmell. Sola deixà el seu lloc a Jordi Riu que va passar a ocupar el lateral defensiu, mentre que Albert Garcia passà a la posició de defensa central. El control de l’Olímpic es va confirmar de nou al minut 29 quan, després d’una bona triangulació, Ciurans anotà el 2 a 0. Una primera part on només als darrers minuts el Sant Vicenç va tractar de retallar distàncies sense fortuna.\nL’equip d’Osona va començar la segona part més despert que l’Olímpic i anotà el 2 a 1 mitjançant Molas després d’una falta centrada a l’olla que no va trobar rematador ni va poder ser refusada per la defensa. Una segona part on la intensitat del Sant Vicenç de Torelló va eclipsar el control que l’equip de la Garriga havia demostrat durant el primer temps, obligant-los a jugar amb més duresa en accions que no van ser sancionades per part de l’àrbitre.\nCap al minut 80, la Unió Esportiva Sant Vicenç va estar a punt d’empatar el partit però l’Olímpic es va mantenir ben col·locat i els jugadors del rival tampoc van aconseguir definir correctament. I així es va arribar al minut final, quan el partit s’havia convertit en un anar i venir per tots dos conjunts, aparegué l’atzar i l’oportunisme de Musti, que va aconseguir un xut que sorprengué per dalt el porter rival i col·locà el 3 a 1 de la tranquil·litat.\nAmb aquesta, doncs, ja són quatre les victòries de l’Olímpic, que se situa quart amb 13 punts, empatat amb el Llerona, que és tercer. A partir d’ara l’equip de la Garriga espera mantenir els bons resultats de casa als partits jugats a fora i tocarà demostrar-ho la setmana vinent, concretament dissabte 19, al camp del Gurb a les 16 h.\nArticle anteriorLa Garriga inaugura el monument dedicat a Anselm Clavé\nArticle següentLa Garriga celebrarà Dia Europeu de Sensibilització de l’Aturada Cardiorespiratòria


Aprovació del Pla de treball per 2013 i de la Memòria d’activitats de 2012\nEl Consell Rector d’Ivàlua va aprovar el passat 20 de març la proposta de Pla de treball per 2013, que s’inscriu en el marc estratègic 2012–2014 aprovat pel mateix òrgan ara fa un any.\nEn línia amb les polítiques d’impuls de l’avaluació adoptades pels països amb més tradició avaluadora, el Pla manté i potencia les activitats orientades a promoure la cultura de l’avaluació entre les administracions públiques i el sector social a Catalunya; a generar capacitat tècnica interna en aquest àmbit; a incentivar i a realitzar directament avaluacions d’impacte i econòmiques, i a difondre les evidències que derivin d’avaluacions pròpies i externes, per fomentar el seu ús per part de les administracions i del tercer sector.\nEl Pla contempla, entre d’altres, actuacions d’avaluació de polítiques actives d’ocupació, de polítiques educatives i de polítiques socials. S’incrementa l’oferta de formació de l’Institut, que inclou nous cursos sobre anàlisi de dades, avaluació experimental i avaluació econòmica, i també l’edició de guies pràctiques i de nous recursos sobre avaluació. Així mateix, l’Institut preveu organitzar dues jornades internacionals, una sobre els programes “de segona oportunitat” per a joves aturats amb un baix nivell d’estudis, i una altra sobre la innovació en les polítiques públiques i el rol que hi pot jugar l’avaluació experimental.\nÉs de destacar l’increment previst d’activitats en l’àmbit local, així com el suport de l’Obra Social “la Caixa” per a les activitats de formació, de producció i difusió previstes.\nD’altra banda, el Consell Rector va aprovar també la Memòria d’activitats 2012 de l’Institut, que ja està disponible al portal de recursos per a l’avaluació i a Issuu.\nVisita d’una delegació del Parlament del Marroc, dels governs regionals i de l’Associació Marroquina d’Avaluació\nEls dies 25 i 26 de març, Ivàlua ha acollit una visita d’estudis a Barcelona d’una delegació marroquí integrada per diputats del Parlament, presidents de consells regionals i acadèmics membres de l’Association Marocaine de l’Évaluation. L’objectiu de la visita ha estat conèixer de primera mà l’estratègia i els mecanismes d’impuls de l’avaluació a Catalunya i el marc institucional en què aquesta es desenvolupa, amb vistes al seu desenvolupament al Marroc.\nEl primer dia la delegació ha estat rebuda pel director general de Cooperació al Desenvolupament del Departament de la Presidència de la Generalitat, Carles Llorens. Posteriorment, el grup ha mantingut una trobada amb la presidenta del Parlament de Catalunya, Núria de Gispert. A continuació, els representants marroquins han visitat la Sindicatura de Comptes, on el síndic major, Jaume Amat i el síndic Andreu Morillas els han presentat la institució.\nEl segon dia s’ha dedicat a conèixer l’Institut Català d’Avaluació de Polítiques Públiques i les principals activitats realitzades des de la posada en marxa de l’Institut, l’any 2008. Posteriorment la delegació s’ha desplaçat al Servei d’Ocupació de Catalunya, on s’ha celebrat una trobada amb el director, Joan Aregio, per conèixer les funcions i els principals programes de l’organisme, així com les seves activitats d’anàlisi d’avaluació.\nLa visita d’estudis s’emmarca en la recent reforma de la Constitució del Marroc, la qual consagra el principi de regionalització en el marc d’una organització territorial descentralitzada i inclou disposicions relatives a l’avaluació de polítiques públiques en l’àmbit estatal i regional. En aquest marc, a finals de 2012 Ivàlua i l’Associació Marroquina d’Avaluació van iniciar una línia de col·laboració institucional, amb la participació de l’Institut a la Semaine Marocaine de l’Évaluation, celebrada a Rabat a finals d’octubre i a una jornada prèvia sobre experiències regionals d’impuls de l’avaluació, també a Rabat.\nJa es troba disponible a www.ivalua.cat l’informe de valoració relatiu al Cicle de Formació en Avaluació de Polítiques Públiques 2012 impartit per Ivàlua. Al mateix web es poden trobar també informes previs, relatius a la valoració de les activitats de formació desenvolupades per Ivàlua els anys 2009, 2010 i 2011.\nEl 21 de març, la consellera d’Ensenyament, Irene Rigau, va presentar els resultats de l’avaluació de competències bàsiques dels alumnes de 4rt d’ESO que es van realitzar el passat mes de febrer.\nLes puntuacions mitjanes obtingudes en les competències avaluades són 76,6 en el cas de llengua catalana; 76 en el cas de llengua castellana, 69,8 en el cas de llengua anglesa (com a primera llengua estrangera) i 68,3 en matemàtiques. En paraules de la Consellera, aquests resultats –encara no publicats- evidencien una millora global amb relació als obtinguts el 2012. En concret, es va destacar l’increment de 62,9 a 70,8 en la puntuació de l’expressió escrita en català i de 64 a 68,3 en matemàtiques. També, una major convergència de resultats entre els centres públics i els privats, i entre nois i noies.\nTanmateix, malgrat les millores registrades es va constatar també que en matemàtiques i en anglès encara no s’arriba a la puntuació mitjana de 70 que es considera a efectes d’assoliment de la competència.\nL’avaluació de l’educació secundària obligatòria s’ha realitzat per segon any consecutiu a un total de 60.198 alumnes de 4rt d’ESO de tots els centres catalans i avalua les competències en finalitzar l’etapa obligatòria en llengua catalana, llengua castellana, llengua estrangera –anglès i francès- i matemàtiques.\nEl Regne Unit anuncia la creació d’una xarxa de centres “What Works”\nEl Cabinet Office del Govern del Regne Unit ha publicat el mes de març un informe sobre la creació d’una xarxa de centres de recerca que tindran per missió sistematitzar i difondre les evidències disponibles sobre l’efectivitat de les polítiques socials.\nMés concretament, es preveu la creació de quatre centres que treballaran, respectivament, al voltant dels programes de primera infància, de creixement econòmic local, de reducció de la criminalitat i de millora del benestar en el procés d’envelliment. Aquests quatre centres se sumaran a dos ja existents, centrats en polítiques de salut –el National Institute for Clinical and Health Excellence (NICE)- i en polítiques educatives –la Education Endowment Foundation (EEF).\nLa creació de la xarxa de centres “What Works” per part del Cabinet Office respon a la importància que tradicionalment ha atorgat el Govern del Regne Unit a l’avaluació de l’efectivitat de les polítiques públiques, i a la intensificació que ha registrat el seu ús en els darrers anys arrel de la crisi econòmica i de les restriccions aplicades als pressupostos públics.\nOrdenança sobre transparència i lliure accés a la informació de l’Ajuntament de Saragossa\nEl Govern municipal de Saragossa ha aprovat un projecte d’ordenança de transparència, i es converteix així en una de les primeres ciutats espanyoles a implantar una normativa d’aquest tipus, que utilitzarà el web municipal com a principal eina per a la seva gestió. Algunes de les primeres dades que es faran públiques són les retribucions de consellers i del personal municipal, les subvencions i convenis municipals, les factures municipals, a partir d’un determinat llindar econòmic, els informes trimestrals de factures pendents i contractes, entre d’altres.\nAprovat el Pla d’Acció Anual de l’Agencia Estatal de Evaluación de las Políticas Públicas y la Calidad de los Servicios (AEVAL)\nS’ha aprovat el Pla d'acció anual 2013 de l’Agencia Estatal de Evaluación de las Políticas Públicas y la Calidad de los Servicios (AEVAL), que recull, entre altres activitats, les avaluacions següents:\nAvaluació del Pla de Mesures per a la Millora dels Serveis de Sanitat Exterior\nAvaluació de l’Estratègia d’Estalvi i Eficiència Energètica 2004 – 2012.\nAvaluació dels ajuts de l’Estat amb finalitat regional, incloent l’avaluació del disseny, implementació i resultats de diferents instruments de caire horitzontal en l’anàlisi de possibles solapaments i dèficits de coordinació tant a l’Administració General de l’Estat com entre nivells de Govern.\nAvaluació de la qualitat del servei prestat pels Centres de Vacunació Internacional.\nMés informació del Pla d’Acció de 2013\nArticle de B. Goldacre sobre generar evidència al món educatiu http://ves.cat/dPlf\nEsther Dufflo rep el premi Dan David 2013 per l’èxit dels seus experiments socials en reduir la pobresa http://ves.cat/dMJT\nBicentenari del naixement de John Snow, pioner en utilitzar l’avaluació rigorosa per a la presa de decisions http://ves.cat/dMSa\nEvaluation Conclave 2013 http://bit.ly/Vf5tkM : ja podem visionar les sessions plenàries a http://goo.gl/LmEQ4\nArticle al NYT i paper a The Economic Journal sobre l’impacte de la immigració qualificada en la innovació http://ves.cat/duuU\nAssistència social - Avaluació\nFinding and evaluating evidence: systematic reviews and evidence-based practice / Bronson, Denise E.; Davis, Tamara S. .-- New York: Oxford University Press, 2012. Assistència social - Avaluació ; Avaluació - Metodologia\nField experiments: design, analysis, and interpretation / Gerber, Alan S.; Green; Donald P. .-- New York: W.W.Norton and Company, 2012. Ciències socials - Metodologia


En el ple de l’Ajuntament de Ferreries de dia 31 d’octubre de 2019, es va aprovar per unanimitat iniciar el procediment civil que ara es presenta per a la reclamació de la titularitat pública del camí den Kane al seu pas per Binimoti.\nLa voluntat de l’Ajuntament és restablir el lliure pas per un camí que sempre ha estat públic i que mai s’havia d’haver tancat. Hi ha prou indicis de la seva titularitat pública al llarg de la història.\nEl regidor de Medi Ambient, Gabriel Janer, destaca la tasca feta per tot el poble de Ferreries en la reivindicació del lliure pas pel Camí den Kane en el seu pas per Ferreries, molt especialment la tasca feta per Agenda Local21, grups de ciclistes, club hípic, club d’atletisme, grups excursionistes, escoltes i d’una manera altament compromesa i visible l’associació Amics d’en Kane.\nAcaba les seves paraules observant que la demanda ens obre l’esperança de poder recuperar aquest tram de camí que sempre va ser transitat per la gent del poble i poder gaudir de la seva bellesa.\nL’advocat Josep Masot comenta que aquesta demanda ens dona l’esperança de poder recuperar el pas pel tram que passa per Binimoti. "És molt important que no s’hagi demorat la seva presentació als jutjats atès que si es deixa passar el temps, és molt difícil que es puguin recuperar els camins, perquè es perden els testimonis que viviren el món rural". Així mateix, senyala la importancia d’ inventariar tots els camins.\nDesprés que el 2017 el Ple de l’Ajuntament aprovés incloure a l’inventari de Béns Municipals el tram que ens ocupa i que la propietat de Binimoti ho impugnés i recorrés aquesta inclusió i obtenís sentència estimatòria, es va decidir presentar la demanda civil per a reclamar la titularitat pública del tram que avui es presenta als mitjans que serà la que resoldrà de manera definitiva que dirimirà de manera definitiva la titularitat del camí.\nLa demanda consta de 56 pàgines, és molt densa quant a pàgines i contingut i inclou moltes evidencies: Informació cartogràfic, arxivística, entrevistes a testimonis que recorden haver passat pel camí.\nLa durada del procediment serà d’entre 8 mesos i un any.


El 26 de gener serem a Vilanova i la Geltrú per explicar-te com participar en els diàlegs! – Projecte RESET\nProjecte RESET > Notícies > El 26 de gener serem a Vilanova i la Geltrú per explicar-te com participar en els diàlegs!\nEl 26 de gener serem a Vilanova i la Geltrú per explicar-te com participar en els diàlegs!\n17/01/2017 coibarcelona Col·legiades i col·legiats, Consens, Diàlegs, Explica-ho, Participació\nEstem a punt de començar els cercles de diàleg a diferents ciutats de la demarcació de Barcelona. Abans, però, vindrem a diversos espais per a explicar-vos com podeu participar en aquests diàlegs, en els que escoltarem els temes que us preocupen de la vostra pràctica professional i consensuarem plegades línies de treball i propostes que defineixin com voleu que sigui el vostre Col·legi.\nEl pròxim 26 de gener estarem a Vilanova i la Geltrú per explicar-vos què farem i com podeu participar en els cercles del dia 6 de febrer a l’Hospital Comarcal Alt Penedès de Vilafranca i al Centre Cívic Molí de Vent de Vilanova i la Geltrú, i als quals ha us podeu inscriure.\nAquesta és una oportunitat única per a les infermeres i infermers que viviu o treballeu al Garraf per fer sentir la vostra veu. Feu córrer la veu entre les vostres companyes i companys. Us hi esperem!


El Concurs Víctor Alari 2022 arriba a la seva 26a edició - FMCLCEl Concurs Víctor Alari 2022 arriba a la seva 26a edició - FMCLC\nL'emissora municipal, Ràdio Cubelles ha convocat la 26a edició del concurs de Contes i Narració Breu Víctor Alari, en reconeixement a qui fou el seu primer director. Per tal d'afavorir una major concurrència s'ha ampliat el termini de presentació d'obres que es poden presentar de la següent manera:\nLes obres concursants s'han d'enviar a l'Oficina d'Informació i Participació Ciutadana - OPIC (C/Joan Roig i Piera, 3-5 de Cubelles CP:08880), fins al 14 de març de 2022, a les 13h. o a través de la seu electrònica (https://ovac.cubelles.cat) utilitzant el tràmit instància genèrica i validant-se mitjançant certificat electrònic (si no en disposeu de cap, doneu-vos d'alta gratuïtament a https://idcatmobil.seu.cat/). També es poden fer arribar al concurs enviant-les al correu electrònic (concursvictoralari@cubelles.cat).\nEl concurs ofereix diferents modalitats: narrativa, poesia, relat negre, guió radiofònic, dedicat a la dona i el premi a la millor lletra d'una cançó.\nMés informació a: http://www.radiocubelles.cat/pl9/noticies/novetats-de-la-radio/id377/26e-concurs-victor-alari-2022.htm\nEn aquesta modalitat: Els guions tindran una extensió mínima de 2 pàgines (DIN A 4) i no poden superar en cap cas les 8 pàgines (DIN A 4). El tipus de lletra utilitzada serà ARIAL 12, amb una separació entre línies d'1.5. El tema de la història serà lliure, però es valorarà la proximitat amb formats radiofònics identificables (informatius, programes d'entrevistes, magazines d'humor, ràdio novel·la, entre d'altres). Al format del guió, s'haurà d'indicar davant de cada paràgraf el nom del personatge que el diu. També s'ha d'indicar en línia separada, de manera que destaqui, el lloc on ha d'anar MÚSICA o FX (Efectes especials). Ràdio Cubelles es reserva el dret de modificar el muntatge musical si ho creu oportú. Es lliuraran 5 còpies del guió en paper i 1 en suport digital (CD/ correu electrònic a concursvictoralari@cubelles.cat), indicant al sobre Categoria: PREMI GUIÓ RADIOFÒNIC. L'obra guanyadora podrà ser emesa per Ràdio Cubelles (en directe o diferit), en els mesos següents al lliurament del premi. En aquesta modalitat es premiarà el millor guió de ficció escrit en llengua catalana, que podrà ser radiat per Ràdio Cubelles, en una única categoria: Categoria Adult (a partir de 18 anys) 1r premi: 300€ El premi de Guió Radiofònic serà de dotació econòmica.


La Universitat d'Alacant dóna a conèixer les millors iniciatives empresarials de 2020 durant la Gala Impuls. Actualitat Universitària\nLa Universitat d'Alacant dóna a con..rials de 2020 durant la Gala Impuls\nLa Universitat d'Alacant dóna a conèixer les millors iniciatives empresarials de 2020 durant la Gala Impuls\nEls projectes Solublion, Fych Technologies, Intelligence Trade i Dropi Development aconsegueixen ser les iniciatives més innovadores i sostenibles d’aquesta 9a edició dels Premis Impuls\nDropi Development, a més, ha sigut guardonat amb el Premi Emprenedoria Social de la Fundació Caja Mediterráneo i la Càtedra de Responsabilitat Social de la UA\nEl premi a la millor aplicació mòbil ha recaigut en Silocomo, app que facilita el procés de cerca de restaurants a persones amb determinades necessitats alimentàries\nImatges: El rector de la UA, Manuel Palomar, al costat dels guardonats dels Premis Impuls 2020: modalitat A, modalitat B, i empreses reconegudes durant la Gal·la Impuls 2020: Hidraqua, Webpositer i Glen Biotech.\nVÍDEO COMPLET DE LA GALA\nAlacant. Dimecres, 15 de juliol del 2020\nMarcat per estrictes mesures de seguretat sanitària derivades de la COVID-19 i emès en directe a través de videostreaming, el Paranimf de la Universitat d’Alacant ha acollit avui, dia 15 de juliol, la Gala Impuls 2020 per a donar a conèixer les millors iniciatives empresarials sorgides de la comunitat universitària.\nEn total, en aquesta 9a edició de els Premis Impuls convocats anualment per la Universitat d’Alacant i la Fundació Parc Científic d’Alacant de la Comunitat Valenciana (FPCA), en el marc del programa institucional ua:emprèn, s’han presentat 37 iniciatives innovadores en les diferents categories: 7 en la modalitat A, corresponents als projectes promoguts per personal investigador de la Universitat d’Alacant, i 30 en la modalitat B, corresponents als promoguts per estudiants o persones titulades per la UA. A continuació, es detallen els premiats:\nAmb una dotació de 7.000 euros, més 3.000 euros del Parc Científic d’Alacant (PCA) i mentorització per part de la Càtedra Germà Bernàcer, a càrrec d’Ibidem Advocats, el jurat ha seleccionat el projecte Solublion de Daniel Domene López, Ignacio Martín Gullón, Juan Carlos García Quesada i Mercedes García Montalbán. Solublion és una iniciativa empresarial l’objectiu de la qual és el desenvolupament de materials 100% biodegradables, hidrosolubles i compostables. Aquests materials, basats en midó termoplàstic, tenen la finalitat de no generar impactes negatius en el medi ambient al final de la vida útil d’aquests, i solucionen el problema d’abocaments en el camp i en el mar ja que es dissoldria i degradaria completament, sense generació de microplàstics.\nL’empresa centrarà els esforços en el disseny i la posada en el mercat d’alternatives que puguen substituir els plàstics convencionals empleats en el sector de l’embalatge. A més, cerca conscienciar la societat sobre l’ús responsable d’aquests i la cura del medi ambient.\nA més, s’ha guardonat amb 5.000 euros, més 3.000 euros del Parc Científic d’Alacant i mentorització per part de la Càtedra Germà Bernàcer, a càrrec de Galán y Asociados, a Fych Technologies, projecte que sorgeix amb l’objectiu d’augmentar la demanda de plàstics reciclats en sectors on actualment no es poden aplicar per la baixa qualitat que tenen, i contribuir així a disminuir la quantitat de plàstic que acaba en l’abocador.\nPromogut per Andrea Cabanes, Oksana Horodytska i Andrés Fullana, aquesta innovadora tecnologia es basa en l’eliminació de compostos orgànics adherits a la matriu del plàstic mitjançant arrossegament per vapor amb un mínim consum energètic. Per a això, s’ha desenvolupat una tecnologia innovadora capaç d’eliminar els contaminants i les olors en el plàstic reciclat sense utilitzar dissolvents, i oferir així una solució sostenible.\nAmb dos projectes premiats, cada guardonat d’aquesta modalitat ha rebut un premi de 1.500 euros per part del Vicerectorat d’Estudiants i Ocupació; el premi del PCA, en serveis i adhesió, valorat en més de 2.000 euros, i el Premi de la Càtedra Germà Bernàcer de la UA amb serveis de mentorització i tutorització durant un període de sis mesos a càrrec de les empreses Bufete Sempere Jaén i Audifiel, respectivament.\nEn concret, el jurat ha resolt premiar el projecte Intelligence Trade de Marina Almendros, Ana de Souza Bossler i Úrsula Ramírez. Intelligence Trade és el primer programari que té format de quadre de comandaments interactiu que, utilitzant intel·ligència artificial, millora la presa de decisions de les empreses en la selecció de mercats d’exportació conjuminant dades de comerç internacional i de l’empresa exportadora. El punt fort del projecte és la capacitat d’analitzar una gran quantitat de dades i fer recomanacions a través de el machine Learning, i clusteritza països de més potencial d’exportació i fa recomanacions personalitzades.\nL’altre premi ha recaigut en Dropi Development de Santiago Sierras i Olga Tonás, empresa recentment constituïda, nascuda de la investigació sostenible i del compromís amb el medi ambient, l’objectiu de la qual és aportar solucions sostenibles al sector hoteler mitjançant la proposta, inicialment, d’amenities hidrosolubles en format monodosi. Aquest nou format té com a principal objectiu l’eliminació total dels plàstics de les amenities tradicionals, i també de la implantació de sistemes d’embalatge respectuós amb el medi ambient i biodegradable. Presentades en forma de càpsula biodegradable d’un únic ús, el seu recobriment desapareix després del maneig, i deixa un impacte totalment nul en l’entorn i acaba amb qualsevol tipus de residu. A més, el contingut dels productes és d’origen natural. La tecnologia d’encapsulament Dropi permet la personalització en grandària, forma, color i impressió, fet que obri un gran ventall de possibilitats a grans cadenes hoteleres, flotes de transport i multitud d’empreses.\nDropi Development ha sigut al seu torn guardonat amb el Premi Emprenedoria Social de la Fundació Caja Mediterráneo i la Càtedra de Responsabilitat Social de la Universitat d’Alacant. El premi consisteix en la prestació de serveis d’orientació i perfeccionament del vessant social del projecte, i també de suport a la implantació d’un model econòmic de gestió sostenible per a la seua posada en marxa durant un termini de sis mesos. La Fundació Caja Mediterráneo posa a la disposició del equip de Dropi un espai de treball.\nD’altra banda, s’ha concedit el Premi Vicerectorat de Campus i Tecnologia de 1.000 euros al projecte més innovador que incorpora l’ús d’una app mòbil a Silocomo. Aquesta iniciativa facilita el procés de cerca de restaurants a persones que pateixen al·lèrgies/intoleràncies alimentàries o hàbits alimentaris, i els fa el procés accessible i millora la seua la qualitat de vida. Les persones amb determinades necessitats alimentàries indiquen els al·lergògens que no poden prendre i automàticament Silocomo els facilita el llistat d’establiments on tenen possibilitats per a anar a menjar. A més, els mostra i personalitza la carta de cada establiment, l’adapta a les seues necessitats per a saber exactament quants plats poden prendre i quins els els podrien adaptar. Els establiments estan obligats des de l’any 2014 pel Reglament Europeu Núm. 1169/2011 a declarar els al·lergògens que contenen els plats, de manera que Silocomo els permet gestionar les cartes i adaptar-les automàticament a les necessitats de cadascuna de les persones. El premi ha sigut rebut per Carlos Romero en representació de les promotores d’aquesta app Yaiza Isabel Panizo i Claudia Cambra.\nFinalment, el jurat ha decidit atorgar el Premi Accessibilitat del Vicerectorat d’Estudiants i Ocupació, dotat amb 1.000 euros, a Omu promogut per Óscar Plaza, Óscar Linares Pérez, Germán Fresneda Gomis, Manuel Font Rodríguez i Carlos Díez de Castro. Omu és un servei de signat de veu a llengua de signes espanyola que usa un intèrpret modelat en 3D, es pot usar tant de manera presencial com en telefonades i videotelefonades. Pretén fer la vida més fàcil a les persones sordes, sense necessitat d’haver d’anar acompanyats d’un intèrpret a totes parts. La instal·lació d’aquest servei en un ordinador, una tauleta o un mòbil permet a l’usuari total autonomia tant en el món laboral com en les trobades quotidianes d’anar al metge o al banc, tan sols es requereix la disposició de dades mòbils.\nDurant la Gala Impuls, la Universitat d’Alacant ha reconegut la labor empresarial de diverses entitats alacantines. En concret, la primera spin-off de la UA, Glen Biotech, ha sigut seleccionada com l’Empresa de l’any del Parc Científic d’Alacant (PCA). L’empresa va iniciar l’activitat el 2010, amb la finalitat de portar al mercat solucions sostenibles i eficaces als problemes agrícoles. En les seues instal·lacions té la capacitat de produir aquestes solucions en prou quantitat per a cobrir una superfície d’uns deu milions d’hectàrees.\nEl reconeixement a l’empresa més col·laboradora en pràctiques i ocupació ha sigut atorgat a l’agència SEU i Marketing Online Webpositer, amb la qual el Centre d’Ocupació de la UA col·labora des de fa més de cinc anys en diferents activitats. Durant aquest temps, aquesta agència de màrqueting online establida a Alacant i amb projecció internacional ha oferit pràctiques formatives externes a l’alumnat de la UA en diverses de disciplines, i ha incorporat al seu equip humà egressades i egressats de la Universitat d’Alacant.\nFinalment, el reconeixement a l’empresa més col·laboradora en I+D ha recaigut en Hidraqua pels més de 20 anys de col·laboració en diferents temàtiques, no només relacionades amb temes mediambientals i de gestió del cicle de l’aigua a través de projectes d’investigació, sinó també amb activitats de mecenatge i col·laboracions en màsters i cursos d’expert universitari.\nDesprés del lliurament de premis i reconeixements, el rector de la UA, Manuel Palomar, ha destacat que davant d'aquesta «atípica» Galla Impuls 2020 marcada per les noves mesures determinades per la Covid-19, «la lliçó elemental que en podem extraure és la importància d'un adequat i ben greixat sistema d'investigació, infraestructures científiques, innovació i talent científic que puguen ajudar a posar remei a emergències sanitàries com l'actual. No hi ha dubte que eixir d'aquesta situació dependrà únicament i exclusivament de la investigació, i que el gruix de la investigació en aquest país es duu a terme a les universitats. Per tant, no seria desgavellat incrementar i revisar la inversió suficient tant en investigació, com en centres d'ensenyament i universitats que puguen donar cabuda a més vocacions científiques de servei públic». En aquest sentit, els Premis Impuls de la Universitat d'Alacant són una mostra més de vocació de servei públic per a fomentar la investigació, la innovació i la transferència de coneixement.\nL’acte central, el lliurament dels Premis Impuls 2020 a iniciatives empresarials innovadores, ha estat precedit d’una taula redona moderada pel vicerector d’Investigació i Transferència de Coneixement, Rafael Muñoz, en la qual han participat, per videoconferència, l’emprenedor alacantí i CEO de CoverWallet Iñaki Berenguer i, de manera presencial, la gerent del PCA Olga Francés, i dos dels guanyadors de la passada edició dels Premis Impuls: Miguel Ángel Cazorla promotor d’AdaptAI, i Jesús València fundador de Wazime.\nLa Universitat d’Alacant reconeix la labor empresarial d’Hidraqua, Webpositer i Glen Biotech en els seus Premis Impuls\nLa Universitat d’Alacant celebra la Gala Impuls 2020 amb les màximes mesures de seguretat sanitària derivades del Covid-19\nProp de 40 iniciatives empresarials innovadores opten als Premis Impuls 2020 de la Universitat d’Alacant


L'odi unionista porta a un ciutadà a denunciar el departament de Salut pel nyap de l'hospital de campanya a Sabadell La República\nL’odi unionista porta a un ciutadà a denunciar el departament de Salut pel nyap de l’hospital de campanya a Sabadell\nAhir l’alcaldessa socialista de Sabadell va carregar contra la Generalitat quan el que feia era arreglar el bunyol\nL’estratègia partidista i unionista d’atacar el govern per part dels municipis socialistes i dels comuns està agafant una perillosa volada. En temps de pandèmia és una irresponsabilitat pretendre treure rèdit polític d’una situació extrema com la causada pel nou coronavirus.\nTot això, l’alcaldessa socialista de Sabadell, Marta Farrés, va carregar ahir contra la Generalitat perquè el dia anterior va fer aturar el muntatge de les tendes de l’Exèrcit espanyol al poliesportiu de la ciutat. El motiu era millorar les condicions de treball i el confort dels pacients i intentar fer el mateix que sí que va fer l’exèrcit a IFEMA (Madrid) un hospital de campanya amb mampares i separadors.\nAixí mateix ho explicava la consellera de Salut, Alba Vergés, que va assegurar que no s’havia paralitzat res sinó que s’havia iniciat una millor adequació de l’hospital de campanya optant per fer la mateixa distribució que en els pavellons habilitats a Barcelona.\nTot i això, l’odi unionista i arrel de les paraules de l’alcaldessa, un particular ha presentat aquest dijous una denúncia contra la Conselleria de Salut de la Generalitat pel desmuntatge de les tendes de campanya de l’Exèrcit.\nL’ha presentat davant el Jutjat d’Instrucció 3 de Sabadell, en funcions de guàrdia, reclamant mesures cautelars, i el magistrat l’ha traslladat a la Fiscalia, que determinarà la competència del jutjat i sobre aquests requeriments, segons ha informat el Tribunal Superior de Justícia de Catalunya (TSJC).\nEl Cap de l’Estat Major de la Defensa, el general Miguel Àngel Villarroya, ha explicat aquest dijous, en la roda de premsa al Palau de la Moncloa, que la decisió de desinstal·lar les botigues es va prendre “en coordinació” amb el Govern.


CiU i PP neguen que Ester Quintana - iCV-EUIA Site\nEl Parlament de Catalunya ha rebutjat avui que Ester Quintana fos ferida per una bala de goma disparada per algun membre del cos de mossos d’esquadra el passat 14 de novembre del 2012 en la manifestació que es va fer a Barcelona i a partir de la qual va perdre un ull. Els vots en contra de CiU i PP ho han rebutjat i ERC ha evitat pronunciar-se sobre si va ser una bala de goma o no i s’ha abstingut en la votació. Un posicionament que també s’ha repetit en el punt en que la cambra catalana demanava perdó a totes les víctimes per bales de goma.\n“El Parlament insta el Departament d’Interior a reconèixer que la senyora Ester Quintana va ser ferida a Barcelona el 14 de novembre de 2012 per una bala de goma disparada per algun membre del cos de Mossos d’esquadra”, deia el punt de la moció que els vots de CiU i PP han tombat.\nPer altra banda, la cambra catalana ha donat llum verda a encarregar al conseller d’interior una “investigació interna” i a “presentar-ne les conclusions a al Parlament i a la família sobre les actuacions policials que es van produir” en el cas de la mort d’Alfonso Bayard el passat dia 2 d’abril. L’informe que la cambra catalana demana al departament ha d’incloure “un anàlisi sobre si aquestes actuacions varen ser coherents amb els protocols d’actuació”.\nPer contra, el Parlament ha rebutjat, amb els vots en contra de CiU, ERC i PP, a encarregar una altra investigació, també “a presentar abans d’un mes davant la Comissió d’Interior”, sobre “els dispositius policials aplicats en motiu del desallotjament de Can Vies i durant els dies següents”.\nUna majoria de diputats formada pels tots els grups excepte CiU si que ha donat llum verda a la petició que reclamen el Consell Nacional de la Joventut de Catalunya, CCOO, UGT, CONFAVC i el Consell LFGTB de Catalunya fan per convocar el Consell de Seguretat de Catalunya “per a què el departament informi a la representació de la societat civil sobre les darreres actuacions del cos de Mossos”.\nAmb tot, no s’ha tingut en compte la petició que ha fet Jaume Bosch per aprofitar “el relleu polític al capdavant de la direcció dels mossos d’esquadra per tal que el Departament d’Interior obri una reflexió sobre el paper del Cos i prengui les mesures necessàries per evitar noves actuacions de vulneració de drets i llibertat ciutadanes.


Armènia celebra unes parlamentàries anticipades després de la crisi per la guerra a l'Alt Karabakh\nPublicat 19/06/2021 11:37CET\nPashinyan espera aconseguir el suport popular davant la candidatura de l'expresident Kocharyan\nArmènia celebra aquest diumenge unes eleccions parlamentàries anticipades que ha convocat el primer ministre, Nikol Pashinyan, arran de la greu crisi política que es va desencadenar al país després de la derrota armènia en el conflicte registrat a finals del 2020 amb l'Azerbaidjan per la regió de l'Alt Karabakh.\nPashinyan, qui va arribar al càrrec al 2018 després de la coneguda com la 'Revolució de Vellut', en què va encapçalar una onada de manifestacions contra el Govern, ha estat sotmès a una gran pressió després de la derrota militar armènia, que ha portat a l'oposició a acusar-lo de "capitular" davant Bakú.\nLes principals crítiques giren entorn de les condicions de l'alto el foc signat al novembre, en què va intervenir Rússia, que inclou el lliurament a l'Azerbaidjan d'un seguit de territoris de l'Alt Karabakh --de majoria armènia-- que controlava Erevan des del 1994, inclosa la ciutat de Shusha, la segona ciutat més important a la regió, autoproclamada independent però sota l'ègida armènia.\nL'impacte de la derrota armènia va provocar un seguit de manifestacions que va convocar l'oposició que va soscavar la posició de Pashinyan, qui va rebre una nova garrotada al febrer, quan l'estat major de l'exèrcit va reclamar que dimitís per haver cessat un alt càrrec de la institució després del conflicte.\nPashinyan, qui va denunciar un intent de cop d'Estat i va procedir a cessar al llavors cap de l'exèrcit, Onik Gasparian, va defensar la seva decisió d'expulsar el número dos de les forces armades, Tiran Jachatrian, i va titllar d'"intolerable" que la cúpula militar s'immiscuís en la política.\nNo obstant això, no va aconseguir contenir la crisi amb el cessament de Gasparian, qui va apel·lar la decisió, després que el president, Armin Sarkisian, declinés ratificar-la, però malgrat això va seguir endavant i va nomenar per al càrrec Artak Davtian --qui ja havia ocupat el càrrec entre el 2018 i el 2020-- com a nou cap de l'estat major.\nEn aquest context, va sorgir al país el Moviment de Salvació de la Pàtria, un grup format per partits opositors que exigien la dimissió de Pashinyan i l'establiment d'un Govern interí, si bé el primer ministre va sostenir a tot moment que l'autoritat executiva havia de sortir de les urnes.\nFinalment, Pashinyan, qui va advocar per un procés de diàleg amb l'oposició per resoldre la situació, va optar a l'abril per presentar la seva dimissió i convocar eleccions anticipades com una via per provar de posar fi a la crisi i aconseguir un suport popular que cimenti la seva posició davant les crítiques.\nELS PRINCIPALS PARTITS\nEn aquest sentit, el primer ministre en funcions espera que la seva formació, Partit del Contracte Civil, aconsegueixi uns bons resultats arran de la campanya de reformes i les seves promeses de lluita contra la corrupció després d'arribar al poder després d'unes mobilitzacions contra l'oligarquia armènia i el desencantament popular per la falta d'avanços.\nEntre els principals rivals de Pashinyan figuren l'expresident Robert Kocharyan --qui va ocupar el càrrec entre 1997 i 2008-- i el també ex-mandatari Serzh Sargsyan, a qui va treure del poder i qui va ser president o primer ministre entre el 2008 i el 2018, cosa que sembla un nou enfrontament entre la nova elit i l'antiga classe política.\nEls últims sondejos que han publicat mitjans armenis presenten un panorama fragmentat en què destaquen el Partit del Contracte Civil, amb prop del 22 per cent dels vots, i l'Aliança d'Armènia de Kocharyan, que aconseguiria prop del 20 per cent de les paperetes.\nLa situació és un reflex de la caiguda dels suports al partit de Pashinyan, que partia d'uns suports de més del 30 per cent, i un ressorgiment de l'Aliança d'Armènia, que prèviament no havia aconseguit el llindar del deu per cent dels suports.\nL'expresident --qui va ser a més president de l'Alt Karabakh entre el 1994 i el 1997 i primer ministre entre el 1997 i el 1998-- s'ha presentat durant la campanya com un home d'Estat amb experiència, davant d'un Pashinyan que porta menys temps al poder.\nNo obstant això, part del debat ha girat també al voltant de que la figura de Pashinyan està vista com un impuls democratitzador, davant d'una posició més autocràtica de Kocharyan, especialment recordat per la violenta repressió de les protestes després de les eleccions del 2008, en què el seu 'dofí', Sargsyan, es va imposar a l'opositor Levon Ter-Petrosyan.\nD'altra banda, partits opositors com Armènia Pròspera, Armènia Brillant i l'Aliança M'honra --encapçalada per l'antic cap dels Serveis de Seguretat Nacional Artur Vanetsyan i en què està integrat l'històric Partit Republicà d'Armènia (RPA)-- estan per sota del cinc per cent dels vots.\nEn total, 22 partits i quatre coalicions es presenten a les urnes, en què es disputaran els 105 escons de l'Assemblea Nacional. Així, hi ha 2.605 candidats --entre aquests 947 dones--, un procés que comptarà a més amb una missió d'observació de l'Organització per a la Seguretat i la Cooperació a Europa (OSCE) per supervisar la votació.\nL'ambaixadora de la Unió Europea (UE) a Armènia, Andrea Wiktorin, va demanar recentment a tots els actors que actuïn perquè "el 20 de juny sigui un dia en què guanyi la democràcia i pel futur dels nens armenis", abans d'expressar el seu desig que "a Armènia es governi amb un esperit de col·laboració, responsabilitat i respecte mutu".\n"És moment d'unir-se i superar la crisi amb un esperit de reconciliació i solidaritat", va afirmar, al mateix temps que va incidir que "totes les generacions d'armenis mereixen gaudir un futur millor en pau i estabilitat", va dir la diplomàtica alemanya.\nLA CRISI A L'ALT KARABAKH\nTot i que els combats a l'Alt Karabakh van arribar a la seva fi al novembre del 2020, després d'un conflicte que va deixar prop de 6.000 morts a tots dos bàndols, la zona ha estat escenari durant les últimes setmanes d'un repunt de les tensions i d'un nou encreuament d'acusacions.\nLa situació a la regió, que ha estat l'element central de la campanya electoral de la majoria dels partits, ha estat inestable i marcada per les denúncies de l'Azerbaidjan sobre diverses infiltracions de militars armenis a la zona fronterera, cosa que Erevan ha rebutjat.\nAixí, Bakú va afirmar a finals de maig que sis militars havien estat "capturats" quan "provaven d'instal·lar mines a les vies de subministrament" que condueixen a les posicions de l'exèrcit de l'Azerbaidjan, si bé Pashinyan va afirmar que tots es trobaven a territori armeni i va arribar a parlar de "segrest".\nAquesta situació emana dels problemes i la falta d'acord sobre de la delimitació fronterera a la zona, motiu pel qual el president del Consell Europeu, Charles Michel, va oferir a principis de juny a tots dos governs l'ajuda de la Unió Europea (UE) per procedir a la demarcació i rebaixar les tensions.\nPer la seva banda, Pashinyan va apuntar l'Organització del Tractat de la Seguretat Col·lectiva (OTSC) --de la qual forma part al costat de Rússia, entre d'altres, i que l'Azerbaidjan va abandonar al 1999-- com la organització que podria estar al capdavant dels esforços per "no permetre escalades" i resoldre els problemes "de manera diplomàtica".\nEn un aparent signe de reducció d'aquestes tensions, l'Azerbaidjan va lliurar la setmana passada 15 soldats armenis a canvi d'un mapa de les mines antipersona i anticarro col·locades en un lloc que anteriorment controlava Erevan a l'Alt Karabakh, un acord assolit amb la mediació de Geòrgia.\nPer això, la situació a l'Alt Karabakh continuarà sent un dels principals assumptes que haurà d'abordar el Govern que surti aquest diumenge de les urnes, mentre que està per veure el camí que prendrà el procés de reformes d'obertura democràtica que va iniciar Pashinyan després de la 'Revolució de Vellut'.


Mario Conde amagava un iot i diverses propietats a la justícia, segons 'El País'\nL'expresident de Banesto va crear un entramat societari a l'estranger per repatriar fons presumptament obtinguts de Banesto\nBarcelonaL'expresident de Banesto Mario Conde portava "un alt nivell de vida" després de complir 11 dels 20 anys de presó als quals estava condemnat per apropiació indeguda al cas Banesto. Segons avança aquest dijous el diari 'El País' citant el sumari de l'Audiència Nacional sobre Conde, l'exbanquer va amagar diversos béns a la justícia per evitar que se subhastessin entre els accionistes de l'entitat.\nSegons aquest mitjà, els béns que Mario Conde va ocultar eren: un iot per valor de 30.000 euros; tres cases a Madrid i una masia a Pollensa; diverses finques agrícoles a Andalusia i Castella-la Manxa; una empresa de dietètica; tres cotxes de luxe; 5,4 milions d'euros en accions del grup Intereconomía, i 9,5 milions invertits a una sicav.\nMario Conde: de banquer modèlic a lladre mediàtic\nLa investigació citada per 'El País' és la que du a terme el jutge de l'Audiència Nacional Santiago Pedraz, que investiga Conde per repatriar a Espanya 13 milions d'euros procedents suposadament del saqueig de Banesto. Segons aquest mitjà el jutge considera que el 2008 Conde i el seu assessor i advocat Francisco de Vega van dissenyar "un entramat de societats" amb firmes instrumentals a Espanya i set països estrangers, alguns paradisos fiscals com les illes Verges o Curaçao per portar els diners que, segons la Fiscalia Anticorrupció, Conde s'havia apropiat de Banesto. Les firmes que va fer servir Conde per portar a Espanya els fons que ocultava a l'exterior s'anomenaven Barnacla, Black Royal OAK i Olificio Espanyol.\nAquesta investigació revela que la Guàrdia Civil va descobrir que "Conde era el primer esglaó d'una organització criminal" encarregada de repatriar els fons de Banesto. A més, Conde no va pagar 14 dels 26 milions d'euros de responsabilitat civil que la justícia li va imposar pel cas i continuava gaudint de les finques embargades.\nMario Conde Banesto


Sant Joan d'interior - Idees de viatge - Barcelonaesmoltmes.cat\nSant Joan d'interior - Idees de viatge\nSant Joan i els Elois a Prats de Lluçanès\nRebuda de la Flama del Canigó a Igualada\nFogueres a Olesa de Montserrat\nBusques idees per celebrar la nit més curta de l'any lluny de la platja? Aposta per un Sant Joan en terres secanes! A les comarques de l'interior de Barcelona pots assistir a una marxa de torxes, admirar un espadat o veure un ball de bastons... Et presentem una selecció de propostes perquè puguis gaudir de la nit màgica com mai ho has fet. Va de debò!\n1. Marxa de torxes a Prats de Lluçanès\nLa Nit de Sant Joan, també anomenada la Revetlla, la Nit de les Bruixes o la Nit de Foc, se celebra amb gran entusiasme i alegria a Prats de Lluçanès: hi ha rebuda de la Flama del Canigó, cercavila tradicional i encesa de la foguera amb sardanes, repartiment de coca i tastets de xocolata i moscatell. Però el moment més especial de la festa és, probablement, la marxa de les torxes que s'organitza la nit següent. Acompanyada d'una banda de músics i l'animació de turistes i veïns, la passejada ritual finalitza amb un ball de gala, l'elecció de la Pubilla i l'Hereu de la vila i un castell de focs artificials. Que no hi falti res!\n2. Ball de bastons amb foc a Artés\nAquesta plètora de costums ancestrals també la trobaràs a Artés. El poble del Bages té fama d'organitzar una de les revetlles més divertides de la comarca, però no descuida pas els elements tradicionals durant la nit de Sant Joan: el seu ball de bastons amb foc et deixarà bocabadat! Perquè la dansa t'agafi de sorpresa evitarem entrar en detalls i només t'avançarem que inclou violins, gralles, diables i fuets de la Patum...\n3. Castells per rebre la Flama del Canigó a Igualada\nLa protagonista de la revetlla de Sant Joan a Igualada és la Flama del Canigó, que fins la capital de l'Anoia és portada en relleus per escolars i atletes de la localitat. La comitiva recorre tota la ciutat abans d'arribar a la plaça de l'Ajuntament, on és rebuda per la colla de castellers d'Igualada, els prestigiosos Moixiganguers, que tenen el costum d'aixecar un espadat per retre homenatge al foc que simbolitza la identitat catalana.\n4. Fogueres a Olesa de Montserrat\nA Olesa de Montserrat, Sant Joan se celebra amb un programa d'actes molt complet que té el seu moment culminant amb l'encesa de les fogueres que els nens i les nenes han anat preparant amb fustes, mobles i trastos vells. A la crema li segueix un espectacle de llum, focs i color a la plaça de l'Ajuntament... I petards, molts petards, imprescindibles en la gran festa del solstici d'estiu.\n5. Aplec de Sant Joan a Castellar de n'Hug\nCastellar de n'Hug és un dels pobles més visitats del Berguedà. Gràcies a la seva ubicació privilegiada dins del Parc Natural del Cadí-Moixeró i a la proximitat al naixement del riu Llobregat, sempre val la pena apropar-s'hi per passar-ne uns dies de relax total. Però si busques una ocasió especial per conèixer la localitat, aprofita la revetlla de Sant Joan, ja que l'endemà se celebra a l'ermita de Sant Joan de Cornudell un aplec que t'agradarà. Organitzat en el marc de la Festa Major Xica de la localitat, el festeig té un marcat caràcter folklòric i popular, amb missa, repartició de panets beneïts i esmorzar tradicional.


Ermita de Sant Bernat a Carlet - Sants Patrons d'Alzira Bernat, Maria i Gràcia\nAl nord-oest de la ciutat de Carlet (València), en el camí de Sant Bernat està situada l’ermita on es venera als sants Bernat, Maria i Gràcia. En aquests terrenys estava l’antiga alqueria de Pintarrafes i el palau on van nàixer els sants germans.\nL’edifici actual es va construir a la fi del segle XVIII en el lloc on ja existia una altra ermita al seu torn alçada sobre les restes del palau. Té doble planta i està format per dos murs concèntrics. L’exterior és heptagonal i més baix que l’interior. A més fa de contrafort al mur interior. Cadascun dels costats mesura uns huit metres. Quant al mur interior en la seua part externa és, també, heptagonal. És a dir, que les seues parets són paral·leles a les del mur exterior. No obstant això, el costat intern és circular, d’uns huit metres de diàmetre, i alberga la capella. En la part superior està la claraboia o lluminàries i damunt la cúpula. La segona planta és un corredor entre els dos murs amb finestres a l’exterior i a l’interior, és a dir a la capella. Les teules que cobreixen la segona planta són les corbades habituals, mentre que les de la cúpula estan lacades en blava.\nInterior de l’ermita\nImatge de Sant Bernat venerada a l’ermita\nL’anterior ermita, que es va finalitzar en 1666, va ser alçada per D.Jorge Castellví, comte de Carlet, en gratitud per un miracle realitzat per Sant Bernat ja que va salvar al seu fill d’una malaltia. El 19 de juny de 1999, una descendent d’aquest, la comtessa de Carlet Paloma Barris i Armet de Castellví va donar l’ermita i les terres que l’envolten a la Confraria dels Sants Patrons Bernat, Maria i Gràcia de Carlet. Aquest canvi de titularitat va possibilitar que en 2004 es procedira a una important i necessària restauració que entre altres coses se substituïren algunes bigues de fusta i les teules i es realitzaren obres de fusteria interior i exterior.\nLes imatges dels Sants Patrons que hi ha a l’altar són de mitjan el segle XX, ja que les existents, així com el retaule i altres moltes coses, van ser destruïdes o saquejades a conseqüència de la persecució religiosa que va haver-hi durant la guerra civil. La pròpia ermita es va arribar a usar com a presó i estable.\nLa imatge de Sant Bernat va ser una donació de la Caja de Ahorros de Carlet, mentre que de les Germanetes va ser responsabilitat de les dones del poble l’encarregar-se de les donacions i rifes per a recaptar fons.\nEn l’exterior hi ha un xicotet monòlit que data de 1925, però no així el retaule de ceràmica del seu interior que és de 2008.\nEl lloc està envoltat de camps de fruiters i en la parcel·la de l’Ermita existeix una zona d’arbratge amb taules i cadires per a descansar i gaudir de l’entorn. Tots els anys, el 23 de juliol, té lloc un romiatge en honor, lògicament, a Sant Bernat.


Una estupenda casa William-and-Mary, a l'exterior d'Oxford, per fer les delícies del caçador de cases més exigents - interiorsnone\nPrincipal interiorsUna estupenda casa William-and-Mary, a l'exterior d'Oxford, per fer les delícies del caçador de cases més exigents\nLittle Manor, Tackley. Crèdit: Knight Frank\nLittle Manor a Tackley és poc, però tampoc és el preu demanant. Però és una casa tan bonica i ben ubicada com hem vist en algun temps. Penny Churchill informa.\nLittle Manor, al poble de Tackley, a tres quilòmetres de Woodstock i a 12 del centre de la ciutat d'Oxford, projecta la gràcia i la sofisticació de la vida a l'avantguarda acadèmica.\nReflectint la seva innata superioritat, l'exquisida casa William-and-Mary de categoria II, construïda originalment com a rectoria el 1696, es troba al mercat amb Knight Frank.\nEs troba en un terreny alt amb vistes al poble i a la seva església de Sant Nicolau, amb vistes àmplies sobre la vall de Cherwell, però és invisible des del món exterior.\nAcostada a través de les portes d’entrada de pedra de Cotswold i al llarg d’un passeig de grava arrebossat amb arbres, la casa es troba en nou hectàrees de jardins formals immaculats, terrenys i paddocks, on es pot mostrar la capacitat esportiva a la pista de tennis d’Astroturf, a les xarxes de cricket de tot el temps., a la pista d'esquaix, a la gespa curada dels paddocks o a la piscina exterior climatitzada.\nDurant els seus anys, els propietaris actuals han dut a terme un intens programa de renovació i reforma de les habitacions elegantment proporcionades a Little Manor, que constitueixen una agradable combinació d’estils d’època primerenca i tardor de Geòrgia, amb una antiga capella del segle XIX. a l'estil Gival Revival, un cop d'ullet als orígens eclesiàstics\nLa casa compta amb 6.461 metres quadrats d'espai habitable dissenyat en tres plantes, sobretot el saló, en el qual s'han combinat dues habitacions més petites per formar una acollidora sala de recepció i la cuina / esmorzar familiar.\nMentrestant, el celler que podríeu esperar, mentrestant, està a sota.\nA la planta baixa es troben quatre sales de recepció principals, la sala d'estudi de la capella, la cuina / sala d'esmorzars i la sala de flors, amb la suite principal i dues habitacions per a convidats al primer pis i quatre habitacions més al segon pis.\nLittle Manor és una joia arquitectònica decidida per atreure tant els més exigents dels compradors internacionals com el més reeixit dels grans assolidors de la Gran Bretanya, cap dels quals és probable que es posi en risc amb l'excés de preu de guia de 10 milions de lliures de la mà de Rupert Sweeting de agents de venda Knight Frank.\nLittle Manor està a la venda a través de Knight Frank. Vegeu més fotos i detalls .\nCopyright interiors: Una estupenda casa William-and-Mary, a l'exterior d'Oxford, per fer les delícies del caçador de cases més exigents - interiorsnone


Portada · Medi ambient · Llocs d'interès · Col·lecció de Fauna Vertebrada Jordi Puigduví\nL´exposició permanent de l´espai Can Jalpí, Col·lecció d´ocells del Montnegre i el Corredor mostra un apropament a les aus més representatives de la serralada del Montnegre i el Corredor i de la plana de la riera d´Arenys.\nLa col·lecció porta el nom de Jordi Puigduví, veí d´Arenys de Munt, que amb tenacitat i treball va fer possible aquest fons museístic, considerat un dels més importants de Catalunya gràcies a la varietat que conté i al nombre d´exemplars conservats.\nVenda de llibres i publicacions del parc Montnegre-Corredor\nItineraris senyalitzats sense guiatge\nXerrades, exposicions i tallers\nL´espai La Central està situat dins l´antiga masoveria de Can Jalpí d´Arenys de Munt, a tocar de la llera de la Riera, al sud de la població.\nLa Central (parc de Can Jalpí)\nMostra el mapa a pantalla sencera\nAdreça: La Central (parc de Can Jalpí), 08358 Arenys de Munt\nCorreu postal: Rbla. Francesc Macià, 59. 08358 Arenys de Munt\nTelèfon: 93 116 00 30\nCorreu electrònic: lacentral@arenysdemunt.cat\nHorari: Diumenges i festius de 10 a 14 h, excepte el 25 i 26 de desembre i l'1 i el 6 de gener. Les visites en dies feiners cal concertar-les prèviament.


És llicenciada en Filologia Catalana per la Universitat Autònoma de Barcelona (UAB) i el 1994 va obtenir el títol de Master of Philosophy (Arts) en l’especialitat de Teoria de la Literatura a la Universitat de Birmingham (Gran Bretanya), on va fer una estada de docència i investigació de dos anys. El 2004 va obtenir el títol de doctora en Filologia Catalana (UAB).\nDedicada tant a l’ensenyament de la llengua i la literatura com a la divulgació literària en diversos àmbits docents i culturals des de 1991, l’any 2008 es va incorporar al Departament de Didàctica de la Llengua i la Literatura, i de les CC Socials de la UAB, on des d’aleshores treballa a temps complet. Professora del Máster en Libros y Literatura Infantil y Juvenil (2008-2018), des del 2015 és coordinadora del Màster de Biblioteca Escolar i Promoció de la Lectura (UAB) i responsable del Seminari de Coordinació de les Biblioteques Escolars de Salt (Departament d’Educació, Generalitat de Catalunya), que ha esdevingut model de seminaris equivalents a la Llera del Ter i la Selva Interior.\nEn el camp de la investigació, entre 1994 i 2008 va formar part del Grup d’Estudis de Literatura Catalana Contemporània de la UAB (GELCC), es va especialitzar en les narradores de preguerra i ha publicat nombrosos treballs sobre la producció i les autores catalanes del segle XX, alhora que n’ha comissariat exposicions. Membre del grup de recerca GRETEL des de 2009, actualment està fent recerca sobre l’educació literària de la primera infància (0-6 anys), la formació docent i la literatura infantil digital. Va formar part del consell de redacció de la revista Els Marges entre 2004 i 2017 i és membre dels consells assessors de diverses publicacions, com Bellaterra Journal of Teaching & Learning Language & Literature.


Luis Enrique assenyala els jugadors després de la derrota a Torí\nEl tècnic explica el desastre de la primera part amb una manca d'intensitat sense pilota que posa el focus sobre els futbolistes\nLuis Enrique Martínez ha estat molt contundent després de la derrota per 3-0 al Juventus Stadium de Torí, davant una Juventus que ha alliçonat, de nou, tàcticament un Barça desconegut. En l’entrevista posterior al partit davant les càmeres de TV3, el tècnic no ha estalviat paraules i ha assenyalat directament el rendiment dels seus jugadors, sobretot en la primera part: “Clarament, el posicionament i algunes coses més sobre el terreny de joc estaven per sota el nivell requerit. Sense pilota, la intensitat ha de ser una altra, i no ha estat així, hem regalat la primera part.”\nEn un to poc habitual, l’entrenador blaugrana ha recordat el partit a París, aquell 4-0, per explicar una primera part horrorosa a Itàlia. “Ha estat una primera part nefasta, semblava la tercera part del PSG-Barça, cosa que és molt greu. És un moment molt dur”, ha dit. Preguntat per la remuntada, el tècnic s’ha mostrat francament pessimista: “Avui em costa més creure-hi”\nMatís a les paraules en roda de premsa\nL’asturià ha sortit escalfat a l’entrevista posterior al partit, però ha respirat abans de sortir en roda de premsa davant tots els mitjans. Amb paraules més moderades, Luis Enrique ha aclarit que “no dec haver transmès bé les indicacions”, després de veure els seus jugadors “amb la voluntat de competir i anar a per la Champions”.


Seguint amb el recent adquirit hàbit de cuinar alguna recepta que aparegui al darrer número de la revista Cuina que hagi rebut, aquest cop he triat la pizza que era el tema central de la portada. Bé, vaig amb una mica de retràs perquè aquest número que us poso ja no és el darrer, però oi que em perdoneu?\nDes de fa anys, quan cuino pizza i faig la massa jo mateixa, sempre segueixo la recepta del cuiner Fabián Martín. Al seu llibre Las mejores pizzas del mundo s'hi troben diferents versions bàsiques per fer diverses masses de pizza. Ja us havia explicat les instruccions del Fabián per fer una massa de pizza bàsica, però lògicament també volia tastar l'opció que ens donava la Giovanna Peracchia al seu article. I si la recepta d'en Fabián permet estirar-se i cuinar diverses pizzes, la Giovanna no es queda enrera: tres pizzes i una quarta que vam congelar perquè no podíem més!\nComencem amb el festival de pizzes. Per fer la base, no us enganxaré la recepta de la Giovanna Peracchia perquè ja l'ha penjat la Nuni, de la Cuina Violeta, i així aquest post no esdevindrà quilomètric si només us escric les tres receptes que vaig cuinar.\nPizza bianca de salmó\nLes pizzes blanques m'apassionen. Crec que les vaig tastar per primer cop a la Casa de Pizzas i des de llavors repeteixo sempre que puc. La base no porta tomàquet, per això se li diu blanca. Hi ha qui les fa posant directament mozzarella sobre la base, d'altres formatge cremós... A mi m'agrada barrejar les dues opcions. Així, poso formatge cremós a la base i a sobre hi tiro mozzarella ratllada. Enforneu fins que la massa sigui cuita (vigileu que no es cremi el formatge). Fora del forn afegiu el salmó fumat. És important que no l'afegiu abans d'enfornar el conjunt perquè el salmó es ressecaria i quedaria molt i molt salat.\nPizza d'espinacs i tomàquets secs\nVaig aprofitar les restes d'uns espinacs cuits la nit anterior i també uns quants tomàquets secs que quedaven en un pot. Aquest cop sí que hi vaig posar tomàquet a la base i a sobre hi vaig repartir els espinacs, els tomàquets i mozzarella ratllada.\nAquesta recepta de pizza me la va facilitar un company de feina que va viure un temps a Roma (bojos Erasmus!). He de reconèixer que al principi no em va fer gaire el pes, però un cop experimentada, us he de dir que m'encanta! Agafeu un got i aboqueu pesto fins a la meitat, afegiu 7 cullerades de llet i barregeu-ho bé fins que tingueu com una crema de pesto. Escampeu-ho per la base de pizza i afegiu rodanxes de mozzarella. També podeu posar-hi trossets de pernil. Enforneu uns 10 minuts i ja m'ho direu... ;-)\nDesprés d'escriure aquest post, m'estan venint unes ganes boges de fer aquella quarta porció de pizza que vaig deixar al congelador...


Dia: 21 de maig de 2020\nCom han de funcionar les empreses de disseny web?\nLes empreses de disseny web que realitzen dissenys per al lloc web han de demostrar els seus serveis amb certs criteris. En cas contrari, farà que es produeixi un treball equivocat i fora de lloc i l'obra no arribi a cap resultat. [Més ...]\n150 milers de navegants restats a causa del brot a la mar\nS’informa que 150 mil mariners als mars mundials estan encallats als mars quan es veuen obligats a estendre les seves contractes diverses vegades a causa del brot de corona. Segons les convencions internacionals, abans que els maristes comencin a obtenir un permís retribuït, [Més ...]\nEs determinen les condicions de sol·licitud del "Programa de certificació de turisme saludable"\nLes condicions de compra del certificat s’han determinat amb les institucions d’acreditació homologades de TURKAK, que s’han iniciat sota la coordinació del Ministeri de Cultura i Turisme i que emetran certificats en el marc del "Programa de certificació de turisme saludable", que és un dels primers exemples al món. Turc [Més ...]\nAmb la declaració del Ministeri de Cultura i Turisme el 20.05.2020, s’ha informat que s’ha iniciat un procés de normalització controlada dins l’àmbit de les mesures per evitar la propagació del brot de Coronavirus (Covid-19), i es posarà en funcionament en la data que determinarà el Ministeri de l’Interior. [Més ...]\nKenan Çalışkan, president de l'agent de transport-Sen, TCDD Taşımacılık A.Ş. Va visitar el director general de Kamuran Yazıcı a la seva oficina i va sol·licitar les entrevistes de Promoció i Canvi de Títol. TCDD Taşımacılık A.Ş. General [Més ...]\n"Esteu conscients?", Desenvolupat en cooperació amb İGA i la Fundació Protegiu la Brossa, amb l'objectiu de conscienciar a la societat sobre els efectes de les escombraries sobre el medi ambient i la importància del reciclatge. Es va concloure el Concurs nacional de fotografia i curtmetratge. [Més ...]\nDSI Junction Relief\nAlcalde del Municipi Metropolità de Kayseri Memduh Büyükkılıç va dir que continuen les seves obres que relaxen el trànsit i augmenten la comoditat del transport sense alentir-se. L’alcalde Büyükkılıç, que segueix les obres a la creua DSI, intensifica el trànsit de vehicles al trànsit de Kayseri. [Més ...]\nExportacions per bloquejar les primeres sortides de Carretera Ferroviària de Turquia\nResulta l'exportació per bloquejar la primera carretera ferroviària de Turquia. Dijous 21 de maig de 2020, des de l'estació de ferrocarril de Sakarya Arifiye, el primer tren que passa per les exportacions del bloc des d'Hongria cap al Túnel Marmaray europeu de Turquia sense fi. [Més ...]\nQuan s’obrirà la línia de trens de gran velocitat Konya Karaman?\nEl ministre de Transports i Infraestructures, Adil Karaismailoğlu, va dir que la longitud de la línia de tren Konya-Karaman és de 100 quilòmetres i va dir: "La seva infraestructura i la superestructura estan acabades. Els nostres estudis de senyalització continuen. Espero que el nostre objectiu sigui començar el negoci a finals d’any ”. [Més ...]\nTurkcell, Türk Telekom i Vodafone obsequien 1 GB Eid al-Fitr. Amb aquest contingut especialment preparat per als nostres ciutadans que busquen a Internet campanyes gratuïtes a Internet, tot el temps que passem a casa [Més ...]\nEl TCDD Tasimacilik és curiositat quan començaran els serveis del tren Eastern Express, Touristic Eastern Express i Van Lake Express, que estan suspesos a causa de l'epidèmia de coronavirus. Emocionats per viatgers, fotògrafs i aficionats [Més ...]\nPULAT AKS i paquet no tripulat d’ASELSAN a ACV-15\nASELSAN, que és la locomotora de la indústria de la defensa turca, ja està preparant el futur de la força mentre realitza projectes per satisfer les necessitats actuals de les forces armades turques. Fins i tot en reaccions molt ràpides a l’entorn de combat actual, [Més ...]\nQuina és la situació més recent de la línia de metro de Gebze Darıca?\nUnió de Municipis de Marmara i Kocaeli Municipi Metropolità Assoc. Dr. Tahir Büyükakın va examinar les obres de construcció de la línia de metro Gebze-Darıca, que va ser transferida al Ministeri de Transports i Infraestructures, a 52 metres sota el sòl. Fundació de Kocaeli [Més ...]\nS'ha obert el servei de Başakşehir Çam i Sakura City Hospital\nEl president Erdoğan va fer els exàmens a Başakşehir Çam i a l'Hospital de la ciutat de Sakura abans de la cerimònia. En rebre informació de les autoritats, Erdogan, el ministre de Salut, Dr. Fahrettin Koca estava acompanyat d’altres parts interessades. En el seu discurs a la cerimònia d’inauguració, japonesos [Més ...]\nDibuix de Loteria de Kiptaş Silivri 3ª etapa d’habitatges socials demà\nAl projecte d’habitatge social de la tercera etapa de Kiptaş Silivri, els apartaments dels mil cinc-cents beneficiaris es determinen mitjançant el sorteig del president de l’İBB, Ekrem İmamoğlu. El dibuix, que tindrà lloc demà pel notari, İBB i Kiptaş [Més ...]\nLa munició intel·ligent d'ASELSAN funciona en vehicles terrestres\nLa defensa de Turk, que és un dels principals partidaris de les organitzacions de la indústria de defensa ASELSAN de Turquia; realitza municions intel·ligents per a tancs i vehicles blindats. Municions amb partícula de 35 mm ASELSAN ha estat atorgada per TÜBİTAK SAGE i MKE. [Més ...]\nPeríode de distància social circular a Àrea Verda a Esmirna\nIzmir Metropolitan Municipality va iniciar una pràctica en cercle de distància social a Kordonboyu, que freqüenten milers de persones especialment els mesos d’estiu. Els residents a Esmirna estan satisfets amb la sol·licitud. Les mesures de coronavirus es produeixen per error al costat de les mesures d'afluixament del municipi metropolità d'Izmir a Turquia [Més ...]\nEl primer dels fragments apilables TCG Istanbul serà llançat a finals del 2020\nPresident de la indústria de la defensa, STM ThinkTech es va realitzar en línia i en directe. Dr. İsmail Demir i ASELSAN President i Director General Prof. Dr. Haluk Görgün, director general de TUSAŞ [Més ...]\nQui és la ment profunda?\nZihni Derin (nascut el 1880, Muğla - data de la mort el 25 d'agost de 1965, Ankara), agrònom, educador turc. El cultiu del te a Turquia va provocar la iniciació i la propagació; Es coneix com el "pare del te". El 1880 [Més ...]\nDeclaració del president de DEMİR sobre els avions d'atac F-35 Lightning II\nPresident de la indústria de la defensa Dr. İsmail DEMİR va fer declaracions sobre el projecte Joint Strike Fighter F-35 Lightning II al plafó organitzat per STM ThinkTech. A la declaració del president DEMİR, "Estats Units d'Amèrica [Més ...]\nQui és Engin Arık?\nEngin Arık (14 d'octubre de 1948 - 30 de novembre de 2007) va ser una física de partícules turques i ex professora del departament de física de la universitat Boğaziçi. La mina de Thorium pot ser una solució neta i econòmica al problema energètic. [Més ...]\nT-629 ATAK Helicopter Helicòpter\nAmb l’experiència obtinguda del projecte T-629, T-129 ATAK Helicopter Attack and Tactical Reconnaissance Helicopter, Türk Havacılık ve Uzay Sanayii A.Ş. És un helicòpter ofensiu desenvolupat per (TAI). Aviació i indústria espacial turca [Més ...]\nPassant al període d'R + D en educació professional\nMahmut Özer, viceministre d’Educació Nacional, va explicar a un diari els seus plans postepidèmics per als centres d’R + D establerts en centres de secundària professional. Özer va dir: "Tindrem aproximadament 20 centres d'R + D. Cada centre és diferent [Més ...]\nMinistre d’Agricultura i Monts Bekir Pakdemirli va anunciar que les grans empreses agrícoles de Turquia, que la granja estatal Şanlıurfa Ceylanpınar aportarà 60 mil hectàrees d’inversió d’aigua finalitzada i el 22 de maig de 2020 [Més ...]\nQuè significa Sakura?\nAvui, Başakşehir Çam i Sakura City Hospital han entrat a ple rendiment amb la participació del president Recep Tayyip Erdoğan i del primer ministre japonès Shinzo Abe. Podrà rebre 35 mil ambulatoris diàriament i 500 funcions [Més ...]


InicioEconomiaVidreres engega una campanya de promoció del comerç local\nL’Ajuntament de Vidreres ha engegat una campanya de promoció del comerç local. Amb el nom “Ara és el teu torn”, la campanya s’articula entorn a diferents accions com la posada en marxa d’un directori d’establiments al web municipal i a l’aplicació mòbil a més de compartir aquesta informació a les xarxes socials.\nTambé hi ha previst l’elaboració de vídeos, newsletters i campanyes d’SMS a més de potenciar canals com Whatsapp, Youtube, la venda per internet i l’emergent xarxa social Tik Tok.\nDes del consistori expliquen en una nota de premsa que “el missatge que es vol transmetre va dirigit principalment a la població de Vidreres i busca potenciar el sentiment de col·laboració dels vidrerencs amb el comerç local”.\nEn aquest sentit, l’alcalde Jordi Camps ha dit que “aquesta nova campanya és molt important, perquè ara més que mai ens toca consumir al poble i estar al costat dels vidrerencs i vidrerenques”.\nComerç local Vidreres


Rubí substituirà cinc pollancres amb risc de caiguda de la zona del Cement\nRubí substituirà cinc pollancres amb risc de caiguda de la zona del cementiri de cara a la festivitat de Tots Sants\n«La retirada d'aquests arbres, que han arribat a la seva vida útil, respon a la voluntat d'evitar possibles danys a la ciutadania», aclareix l'ajuntament\nEls nous arbres que es plantaran en substitució dels pollancres fets malbé corresponen a l'espècie liquidàmbar, «una espècie ornamental»\nRubí - Dilluns, 19/10/2020 - 16:58\nL’Ajuntament de Rubí retirarà aquest dilluns 19 d’octubre cinc pollancres de la zona del cementiri municipal que estan arribant al final de la seva vida útil i que tenien risc de caiguda. Els arbres es replantaran per exemplars de liquidàmbar.\nEl consistori, detalla, ha decidit portar a terme l’actuació aquesta setmana a causa de l’«elevada afluència de rubinencs» que s’espera per a la festivitat de Tots Sants en aquesta zona.\nAlguns d’aquests pollancres, explica l’ajuntament, «s’han trencat parcialment» durant els últims mesos, cosa que «ha provocat la caiguda de branques seques de dimensions considerables».\nLiquidàmbar: l’espècie que substituirà els pollancres\nEls nous arbres que es plantaran en substitució dels pollancres fets malbé corresponen a l’espècie liquidàmbar, «una espècie ornamental que ofereix una interessant gamma cromàtica a la tardor», relata el consistori.\nTot i que la retirada dels pollancres sigui avui dilluns, la replantació de les noves espècies es realitzarà al llarg de tota la setmana. A més, apunta l’ajuntament, es col·locarà cautxú als escocells.\nL'Ajuntament de Rubí desmantella els horts il·legals del torrent dels Alous


Sobre l'impost de successions\ndimarts, de desembre 01, 2009\nPuc compartir que s'hagi de fer una reforma de l'impost de successions. Però ni entenc ni comparteixo que la reforma arribi fins on volen que arribi. És just que un fill amb un pis amb un valor cadastral de 500.000 euros i un patrimoni de 400.000 euros no pagui res? És raonable que un cònjuge i dos fills que reben un pis i un patrimoni, que tot plegat ascendeixi a 1.800.000 euros no paguin res. És redistributiu que una tres fills que reben una herència de fins a 3 milions d'euros, o el que és el mateix, 500 milions de les antigues ptes paguin un 70% del que pagaven? Jo crec que no és just, ni raonable ni redistributiu. El problema són les conseqüències. Com que la proposta està absolutament esbiaixada, superant per cinc la proposta que fins i tot ERC havia fet, es deixa de recaptar el 90% del que es recaptava. O dit d'una altra manera, 1/3 del guany aconseguit amb el nou model de finançament. I aquí no val fer trampes. Menys recursos es tradueix amb menys polítiques socials. No és el nostre problema, el d'ICV. El problema és per un país que davant d'una crisi econòmica sense precedents, amb necessitats socials necessita no aprimar les polítiques socials sinó ampliar-les. És sorprenent que en aquest context la prioritat d'alguns es situï en que grans herències deixin de pagar o paguin infinitament menys. Des d'ICV em fet un exercici de responsabilitat, traslladant una proposta realista. Que elimini l'impost per les classes mitges i treballadores, però que el mantingui per aquells que reben herències importants. Hem complementat la proposta amb un major control sobre aquells que mitjançant diferents instruments busquen no haver de pagar. I hem traslladat l'oportunitat de plantejar una modificació legal a nivell d'Estat que eviti el dumping fiscal entre CCAA. Però alguns semblen decidits al que ja va plantejar CiU o ha materialitzat Esperanza Aguirre. Si finalment materialitzen l'acord només espero que des del rigor anunciïn immediatament quines partides retallaran.Us deixo també el vídeo de la roda de premsa d'ahir sobre el mateix tema.\nDe debò creu Vostè. Sr. Herrera que una persona amb un patrimoni de 3 milions d'euros, està encara empadronat a Catalunya o no ha muntat una societat per a evadir l'impost? De debò ho creu Vostè.?El convido que es passi per aquesta pàgina web i podrà llegir l'opinió dels ciutadans, i molts casos de famílies treballadora que han estat espoliades : http://www.nosuccessions.org/\ndimarts, 01 de desembre, 2009\nJoan, com pot ser que tornis a insistir en que amb aquesta reforma "grans herències deixin de pagar" quan en aquest altre escrit ja et vaig dir que abans de la reforma les grans herències ja no estan pagant, i tu hi vas estar d'acord "els que més tenen no paguen"???\nSenyor Herrera: No sembla que trepitji de peus a terra. Es perfectament just i moral que el patrimoni familiar, en el qual hi ha col·laborat tota la familia, no es malbarati per mor d'un impost inmoral. El que no es just es que es consideri un gran patrimoni un pis, un apartament a la montanya i uns estalvis que, tot plegat tenint en compte els coeficients correctors del valor cadastral i el 3% d'aixovar, pot arrivar als 900.000 €. Els esforços han de dirigir-se a aquells patrimonis que es consideren grans i que, oficialment, son aquells que passen dels 10 milions d'euros i no acarniçar-se sobre la classe treballadora\nSr. Herrera, sus comentarios son tan débiles y poco razonados e, incluso inconsistentes con la realidad del propio ISD.Sólo le recomiendo que visite www.NOsuccessions.org, es una web libre y, en el foro, encontrara información sobre la realidad del pensamiento de la sociedad respecto al ISD. Es muy educador.Y además, hay una línea del foro dedicada a Vd.Saludos\ndimecres, 02 de desembre, 2009\nT'hauries d'informar abans de parlar d'un tema ...Es cert que no es tributa sobre el valor de mercat dels inmobles ( que tal com está l'economia es dificil de coneixer amb exactitut), pero no es menys cert que hi ha uns coeficients aplicables sobre el valor catastral per establir el seu valor als efectes del I.S. De tal manera que un inmoble que pot valdre segons catastre "X", resulta que a efectes del I.S. pot arrivar a tributaa per "(X*4)"; si vol, nomes un "(X*3)" que ja es prou escandalos...Apart esta el tema de que es injust totalment que aqui paguem i a la resta d'espanya practicament no paguin.I no ho oblidem, despres a pagar l'impost municipal ...El fet de que no sapigueu del que parleu ... ( Per ex. coeficients coorectors) o que ni tingue en compte ( tots els partits ) que es un agravi per els vostres electors, i no sol en aquest tema del I.S. fan venir ganes de pensar en marxar del padró català a les primeres de canvi....Aneu pensant tots en mes impostos, absolutament desconsiderats als de la resta del nostre entorn, o de normes restrictivesen general, i ja us ho trovareu a les eleccions.\nUn pis de 500.000 euros de valor catastral té un valor de 1 milió d'euros a preu de mercat.Home un patrimoni de 900.000 euros, 150 milions de les antigues pessetes aproximadament no és un patrimoni petit, no us sembla?La proposta que fan el PSC i ERC és clarament injusta com estant denunciant CCOO i UGT.\ndijous, 03 de desembre, 2009\nTeniu raó, s'ha d'estar informat. A Barcelona el valor cadastral es multiplica per 2'9 i després per o'8. Al final un pis gran a Barcelona ciutat, amb un valor cadastral de 80.000 euros pot acabar tenint un valor que no superi els 200.00 euros. No ens fem trampes. Pot haver gent que entengui que tothom ha de deixar de pagar l'impost, però des del meu punt de vista no és just i suposa una gran hipoteca per l'Estat del benestar. És una qüestió d'opcions.\nEls que creiem en l'estat del benestar considerem que és a partir de la recaptació d'impostos com es poden donar serveis a les persones. D'aquesta manera perquè tots poguem gaudir d'educació, sanitat o altres polítiques socials cal que l'Administració tingui diners per dur-ho a terme.Pel poc que entenc d'economia la proposta que fa la gent d'ICV em sembla prou sensata ja que, sense deixar de banda la possibilitat de negociar el que afecta a les classes mitges, s'enfronten a que les grans fortunes puguin lliurar-se de contribuir a les arques de la Generalitat.El que tampoc entenc és perquè després de tant interès amb els traspàs d'impostos i un nou model de finançament, alguns partits volen fer que la Generalitat deixi d'ingressar 900 M d'euros (eren 900 oi?). Per això calia tot el rebombori del finançament?Gràcies Joan per explicar-ho clarament al bloc i seguiu així!\nJo sóc d'una família treballadora i ahir parlava amb el meu avi de l'impost de successions, la reflexió que feia un senyor de 78 anys que ha treballat desde els 14 anys per tenir un pis a Barcelona i una casa a les afores és: Nen, la familia ha millorat perque mentre jo havia de treballar als 14 tu has pogut anar a la universitat perque hem tingut educació pública. Si els rics deixen de pagar impostos els pobres mai deixarem de ser pobres, perque els pobres no tenen res a heredar. Lo important és que tu et puguis guanyar la vida per tu mateix, no esperar a veure que cau dels pares.Amb això de l'impost de successions, nomès ICV s'ha comportat com un partit d'esquerres.Als que diueu que "els rics ja no estan pagant", us convido a fer una plataforma "no a la evasió fiscal", jo estare encantat de donar-hi suport.\nAls crítics amb el senyor Herrera i el seu partit, ICV, em sap greu dir-los que van errats:Els estudis existents indiquen que el 40% de la recaptació provinent de l’impost de successions prové del tram de renda superior, és a dir, dels que reben més de 400.000 € i corresponen a menys del 2% de les liquidacions presentades. Aquest fet es demostra veient que dels 900 milions recaptats aproximadament el 2008, el 86’7% va ser pagat per 17.356 persones, és a dir, el 15’75% dels contribuents. El 58% dels que han de pagar paguen menys de 300 euros de mitjana. Per exemple, una família treballadora, que hereti un pis i una quantia econòmica del compte corrent, posem d’uns 40.000 euros, pagaria únicament uns 2.200 euros d’impost pel total de la transmissió, del pis i dels diners. Les dades de recaptació demostren que els ingressos per l’impost de successions han mantingut una tendència a l’alça. Per tant, aquest impost no ha tingut efectes destacables respecte els empadronament de Catalunya. En tot cas cal obrir la reflexió sobre una harmonització a nivell estatal i combatre el frau, una qüestió pendent en la política fiscal a Espanya. D’altra banda, quan parlem de reduiraquest impost hem de valorar que es preveu que el 2009 la Generalitat ingressarà més de 900 milions d’€ en concepte d’ISD que en un moment de caiguda important en la recaptació tributària són un element clau per mantenir la despesa social necessària en temps de crisi. dijous, 03 de desembre, 2009\nPau, en el tema de pagar impostos sempre són uns pocs que paguen la majoria que sempre són els més rics.Quan et dic que els rics no paguen l'impost, aquests no els trobaràs en el teu percentatge del 2%.http://www.tv3.cat/videos/1632859/Impost-de-successions-heretar-i-no-pagarMira aquest vídeo de TV3, al minut 12 Burniol explica en números com la càrrega d'aquest impost recau sobre la classe mitja. La proposta que fa és fer exempt l'impost fins a 600.000€, i així es deslliuraria de pagar al 80% de la població.Segur que 400.000€ et semblen molts escrits així en paper, però si mires el que pot valdre el que es transmet en una herència normal, ja veuràs que puja. Igual que abans, mira què diu Burniol que posa exemples molt clars.I jo repeteixo que si el 40% de la recaptació és dels que reben més de 400.000€ i són el 2% no és perquè siguin els rics és perquè no han sabut evitar l'impost. No han planificat.que el 40% de la recaptació de l'impost sigui del 2% de les liquidacions, el que vol dir també és que hi ha un 98% de la població pagant el 60% de l'impost. No ho veus que els teus propis números demostren que és un impost que paga la classe mitja?\ni per l'anònim que convida a crear la plataforma "no a l'evasió fiscal": és que potser no és evasió fiscal, senzillament l'impost de successions és un formatge gruyere. No t'has d'emportar els diners a Suïssa per no pagar.I els forats els han fet els mateixos polítics quan han anat veient que hi havia situacions injustes perquè l'impost estava molt mal fet. I ara tenim un impost ple de forats i quan volem arreglar la situació, des d'Iniciativa es volen tapar els forats, quan en la meva opinió eren forats necessaris.\nA PauPau, en l'exemple que poses de la familia treballadora no dius qui hereta el pis. Si l'hereta la vidua veus just que, amb la pensió de viduetat que li queda, hagi de pagar per el seu pis i per l'estalvi que ha aconseguit? A més si comptes bé, amb un valor cadastral mitg multiplicat per el coeficient (amb la reducció del 95%) més els 40000€ d'estalvi més el 3% d'aixovar sobre tot això i consultes la taula de tarifes podràs veure que l'impost es mou en la forquilla de 5 a 10000€.Es això just que hagi de pagar per el patrimoni que ha aconseguit amb el seu marit?No entraré a considerar si una heréncia de 400.000€ (comptant pis i aixovar) es de rics (amb aquests paràmetres puc dir-te que estem en una societat de rics), el que si estic radicalment en contra es de que hagin de pagar conjuges i fills doncs considero que tots han tingut part en la creació del patrimoni familiar\nA l'anònim del nen i l'avi.Esolta nen, per a vulguer fer demagògia s'ha de tenir mes imaginació. A veure, segons els teus plantejaments el teu avi es ric doncs amb un pis i una casa a les afores el que l'hereti (muller, fills o net) haurà de pagar més de 30.000€ (No quedem que els pobres no paguen perque no hereten res?)i si no hi han diners tocarà vendre allò que el teu avi va aconseguir amb gran esforç.Es això just?. Home! sigues coherent. Fes un càlcul per sobre del patrimoni que deixarà el teu avi aplica-hi els coeficients multiplidors i reductor adients i veuràs el que toca pagar. Tot això jo ho veuria be si aquest patrimoni no vingués d'un familiar de 1er grau i fos d'un "tio de la Havana". Jo no se si el teu avi des que es va jubilar ha tingut recursos suficients per el manteniment, reparacions i impostos o be la familia heu ajudat, cas molt frequent, en aquest càs qui hereti també haurà de pagar per allò que ha estat ajudant a mantenir. Ara be si el teu avi tingués 30 cases a les afores i uns Societat Limitada amb un empleat (que podries ser tú) llavors es quan en prou feines es pagaria res, i això ho troveu be? Doncs aquesta no es la ideología d'esqerres que vaig aprendre corrent devant dels grisos\nhola, només volia avisar al joan herrera que té els limits pobresa/riquesa una mica descolocats.per altra banda, utilitzar l'expressió "d'esquerres" per dir que jo soc bo i tu (el "de dretes") dolent, com feu els de icv cada dos per tres, no és un argument vàlid, ja que es sosté sobre una realitat de fa segles, que avui en dia no existeix.Com diu Chomsky, l'esquerra és el poble, i la dreta els politics. I això, t'agradi més o menys, t'inclou a tu. I més quan estàs intentant que el gruix de la població pagui un impost que no té perquè ser-hi, ja que impostos per la vivenda en paguem 1) quan fem la hipoteca, i 2) cada any amb l'ibi dels pebrots. nomes falta que ho haguem de pagar una tercera vegada. apa ome va! això és sobreposició d'impostos, i té un nom: recaptació descarada.quan hi hagi un partit ecologista de veritat, m'aviseu, que el votaré.\nEl meu pis de 90 m2 està valorat en el cadastre en més de 200.000 euros 300.000 amb el factor corrector. Per aquest preu no m'el compra ningúPerò el pitjor es que si li regalo el meu pis a un que passi a un cosí méu haurà de pagar fins a un 64% en impostos. Quan si el contracto durant un dia, i li pago amb el pis com que és irpf com a molt pagarà un 45%.Un impost que arriba al 64% es un atracament.\nM'agradaria fer-li arribar algunes propostes a vostè que actualment hi pot fer més que jo. De pas aprofito per fer-li arribar el meu malestar per la seva postura sobre l'impost de successions. Deixin de fer demagògia. Ja estem tips que ens vulguin prendre el pèl (va per tots els partits polítics, no només el seu!). Els rics no paguen ni pagaran (si no canviem les coses). Ja saben prou què és el que s'hauria de fer per recaptar més dels rics, però no ho faran. El país està absolutament podrit per la corrupció. I com que no es salva CAP partit MAI ningú tindrà la valentia de confessar les seves il·legalitats i denunciar les dels altres. És millor continuar aferrant-se al poder al preu que sigui. Cal eliminar l'impost de successions. Cal endurir MOLT les penes del codi penal que fan referència a la malversació, tràfic d'influències, robatori, etc. Té el mateix tracte una persona que roba 500€ (que potser seran per menjar) que una persona que roba 40.000.000€? i a més diner públic?? Recuperant els diners que ens prenen els corruptes, i imposant multes que estiguin a l'alçada del robatori, em sembla Sr. Herrera que encara hi guanyariem diners!! (i també hi guanyariem en dignitat).Cal d'una vegada per totes acabar amb les quantitats indecents que es gasten per demanar-nos el vot!! (llei de partits) Amb aquest diners es podria invertir molt més en sanitat. La paraula austeritat si realment es portés a la pràctica permetria reduir pressió fiscal als emprenedors joves. Equiparan els sous dels polítics a la realitat dels treballadors del pais, Madrid tindria mooolts més diners per pagar les pensions...\ndijous, 10 de desembre, 2009\nSr. Herrera, com potser que no entengui res, les grans fortunes mai no pagaràn l'impost de successions ni tampoc les rendes baixes i sense patrimoni. Vosté creu que els de classe mitja i que si que paguem i molt encara se'ns pot seguir exprimint,però s'equivoca. Som els descendents dels que van fer que al seu dia Catalunya fos una comunitat important i amb un gran teixit industrial però entre tots ens ho hem carregat i ja no som ningú, i encara ens estem mirant el melic i algú encara es pensa que som exemplars. Però si tornem a les successions, vosté creu que del patrimoni que ens pugui quedar estem disposats a pagar un alt percentatge quan ja no es paga enlloc i que ens mal vendrem aquest per pagar. El que tenen de fer els politics es promocionar a empreses i no perjudicarles i que crein llocs de treball. Amb la seva politica pretén cobrar un alt percentatge de res.\nUna herencia d'una finca rustica que per valor fiscal IBI I ISS es urbana i per us segons la Lley del sòl es rural. La relitat del mercat val tan sols com rustega. L'administració per impostos valora com urbana i expropia com rural.\ndilluns, 14 de desembre, 2009\nCrec que estaria bé que llegiu el blog d'en Manel Mas, defensant l'isd, i explicant com el conseller d'Economia s'ha passat tres pobles.\nLlegint alguns missatges el que observo és la lògica del campi qui pugui. D'acord amb el que diuen alguns només hauríem de pagar l'IVA i prou, renunciar a les polítiques públiques i tothom feliç (o no a casa seva). quantes maratons de TV3 necessitem per aconseguir la pèrdua de recaptació que es produirà?\nGràcies a gent com vostè Sr. Herrera aquest país se'n va a la merda, llegeixo la seva opinió i no entenc en quin món viu ni què feia a les classes d'EGB (ja no parlem superiors). Li desitjo molta sort en la seva vida però espero que mai pugui arribar a decidir res per Catalunya, perquè és el meu país i me l'estimo. Amb les seves idees, aniriem tots a la ruïna.\nproudemagògia, el que dius no és gaire escaient pel nom que t'has posat. Però si vols contraposar el que es recapta dels morts amb el que es recapta a la Marató de TV3 deixa'm dir-te que ja ho arreglarem enganxant els polítics corruptes.\ndivendres, 18 de desembre, 2009\nLa reforma de l'impost de successions a sigut molt minsa i a més amb 3 trams, això es vergonyós. Un habitatge està valorat segons l'IBI, però amb els coeficients multiplicadors (3,90 a la població on visc) es converteix deseguida en 300.000 € que actualment no els val. Crec que ha sigut una engenyifa de reforma i el ciutadans no estem d'acord, encara que el govern ho està venen molt bé.\ndiumenge, 20 de desembre, 2009\nNo tornaré mai a una esquerra representada per gent com tu.Al poble que ens donin pel sac i als politics amb les seves il·luminacions que se les creuen, i no s'escolten al poble per saber que en pensa.Tu com tens la vida solucionada no has de patir per estalviar.Veig que tu no et salves de la arrogancia.\ndimarts, 31 de maig, 2011\nCarta al meu fill tornant de Copenhague\nELs potlïtics parlen, els lïders actuen\nImpost de successions. Ho hem aconseguit.\nEstat de benestar, canvi de prioritats i sobirania\n*Article publicat per l'Assemblea Nacional Catalana en el marc de la campanya Fem Futur (Febrer 2017)*\n*Perquè Catalunya pugui forjar un model de solidari...


què fem · NATUR CENTER\nNATUR CENTER és la botiga d'animals on més de 40 anys d'experiència en el sector dels animals en avalen.\nLa nostra única botiga ubicada a Cabrera de Mar compta amb més de 2000 metres quadrats d'exposició i venda d'animals, productes, accessoris i tot el que puguis necessitar pels teus animals, a més d'un magatzem interior de 600 metres quadrats per poder oferir-te en tot moment tots els productes que necessitis.\nA més, amb la finalitat d'oferir un servei integral als nostres clients, també oferim en el nostre centre servei de CENTRE VETERINARI i de CENTRE D'ESTÈTICA.\nTransmetrem la nostra passió en totes les nostres accions a través d'un equip humà de professionals especialitzats, amants dels animals i orientats en el respecte cap a la natura com a objectiu principal.\nA NATUR CENTER millorem constantment la nostra botiga perquè sigui tot molt més fàcil per tu i pel teu animal, fent que la teva estada a la nostra botiga sigui el més còmode possible. A NATUR CENTER no deixem d'esforçar-nos per seguir innovant, protegint i educant per tal d'oferir el millor servei als teus animals i a tu.\nNATUR CENTER treballa de forma continuada innovant en serveis i buscant noves solucions en els mercats nacionals i internacionals per tal de convertir-nos en la teva botiga de referència.\nNo deixis passar l'oportunitat de venir i descobrir UN ESPAI ÚNIC dedicat exclusivament al món dels animals.